[image: image1.png]


   MARTFŰ VÁROS POLGÁRMESTERÉTŐL
 
 
BESZÁMOLÓ
a gyermekvédelmi tevékenységről 
A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység. A gyermekek védelmét pénzbeli, természetbeni és személyes gondoskodást nyújtó gyermekjóléti alapellátások, illetve gyermekvédelmi szakellátások, valamint a törvényben meghatározott hatósági intézkedések biztosítják. A gyermekvédelmi rendszer működtetése állami és önkormányzati feladat. 

A gyermekek védelméről és a gyámügyi igazgatásról szóló többször módosított 1997. évi XXXI. törvény 94. §-a szerint a települési önkormányzat feladata a gyermekek védelme, helyi ellátó rendszerének kiépítése és működtetése, a területén lakó gyermekek ellátásának megszervezése. 

A gyermekek védelmét ellátó helyi önkormányzatok, gyámhivatalok, bíróságok, rendőrség, ügyészség, pártfogó felügyelői szolgálat, más szervezetek és személyek a gyermek mindenekfelett álló érdekét figyelembe véve, törvényben elismert jogait biztosítva járnak el. Ezen szervezetek és személyek tevékenységük során együttműködnek a családdal és elősegítik a gyermek családban történő nevelkedését. 

A gyermekek védelméről és a gyámügyi igazgatásról szóló többször módosított 1997. évi XXXI. törvény 96.§ (6) bekezdése alapján a helyi önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít a gyámhatóságokról, valamint a gyermekvédelmi és gyámügyi eljárásról szóló többször módosított 149/1997. (IX.10.) Kormányrendeletben meghatározott tartalmi követelmények figyelembevételével. 

Az értékelést meg kell küldeni a Jász-Nagykun-Szolnok Megyei Kormányhivatal Szolnoki Járási Hivatal Gyámügyi Osztály, mely az iratanyag kézhezvételét követő 30 napon belül javaslattal élhet a helyi önkormányzat felé. A helyi önkormányzat hatvan napon belül érdemben megvizsgálja a Gyámügyi Osztály javaslatait és állásfoglalásáról, intézkedéséről tájékoztatja a felettes szakmai szervet.

  
A település demográfiai mutatói:
Településünk demográfiai adatait az alábbi táblázat mutatja:  

	Korcsoport
	       férfi 
	       nő 
	         összesen

	  0-3 éves
	        96 fő                      
	         79 fő 
	        175 fő

	  4-6 éves
	        63 fő
	         73 fő
	        136fő

	  7-14 éves
	      197 fő
	       213 fő 
	        410 fő

	15-18 éves
	      133 fő
	       102 fő
	        235fő

	19-60 éves
	    2039 fő
	     2008fő
	      4047fő

	60-100 éves
	      650fő 
	       1000 fő 
	      1650 fő

	Összesen:
	    3178 fő
	     3475 fő
	      6653 fő


Martfű város állandó lakosainak száma – 2014. december 31-ei állapot szerint - 6653 fő, ami az előző évhez képest – 6719 fő – csökkenést mutat. A 18 éven aluli népesség 956 fő, (előző évben 983 fő) közülük 721 fő a 14 éven aluli lakos.   

A 60 év feletti korcsoportban az állandó lakosok száma 1650fő (2013-ban számuk 1613 fő volt) jelentősen magasabb, mint a 18 év alattiak száma. Városunkban is megfigyelhető az az országos tendencia, miszerint évről-évre csökken a születések száma.     

Martfű város lakosai számának alakulását – 2012. év és 2014. év között – az alábbi táblázat mutatja. 

	Korcsoport
	2012.
	2013
	2014

	  0-3 éves
	170 fő
	168 fő
	175 fő

	  4-6 éves
	137 fő
	141 fő
	136 fő

	  7-14 éves
	450 fő
	427 fő
	410 fő

	15-18 éves
	290 fő
	247 fő
	235 fő

	19-60 éves
	4211 fő
	4123 fő
	4047 fő

	60-100 éves
	1574 fő
	1613 fő
	1650 fő

	Összesen:
	6832 fő
	6719 fő
	6653 fő


 A települési önkormányzat biztosította 2014-ben is a pénzbeli és természetbeni támogatásokat, a személyes gondoskodást nyújtó alapellátások keretében a gyermekjóléti szolgáltatást, a gyermekek napközbeni ellátását. Szervezi és közvetíti a máshol igénybe vehető ellátásokhoz való hozzájutást.
A pénzbeli és természetbeni ellátások a rendszeres gyermekvédelmi kedvezmény, gyermektartásdíj megelőlegezése és az otthonteremtési támogatás.
A pénzbeli és természetbeni ellátások közül a rendszeres gyermekvédelmi kedvezmény és az óvodáztatási támogatással kapcsolatos feladatokat, a Városi Polgármesteri Hivatal Művelődési és Szociális Irodájának munkatársa Herczegné Horváth Eszter látta el, aki a Kecskeméti Óvónőképző Főiskolán szerzett felsőfokú óvónői képesítéssel rendelkezik.

A gyermekek védelmének rendszeréhez tartoznak az önkormányzat által nyújtott pénzbeli és természetbeni ellátások.  

Az önkormányzat által nyújtott pénzbeli, természetbeni ellátások biztosítása:
A pénzbeli és természetbeni ellátások célja, hogy megelőzze és csökkentse a gyermekek anyagi típusú veszélyeztetettségét megakadályozza azt, hogy egy gyermeket kizárólag a család rossz anyagi helyzete miatt kelljen kiemelni a családból.
A rendszeres gyermekvédelmi kedvezményre való jogosultság megállapításának célja, annak igazolása, hogy a gyermek szociális helyzete alapján jogosult 

        a gyermekétkeztetés normatív kedvezményének az igénybevételére, amely bölcsődések, óvodások, általános iskola 1-8. osztályosok esetében 100%-ot, a középiskola 9. osztályától pedig 50 %-os kedvezményt jelent. 

         külön jogszabályban meghatározott kedvezmények - tankönyvtámogatás - igénybevételére, valamint 

    augusztus és november hónapban pénzbeli támogatásra, amelynek összege nem emelkedett az elmúlt évhez képest, továbbra is gyermekenként 5.800,-Ft. 2014-ben ezt az évenként kétszeri juttatást természetbeni támogatásként Erzsébet utalványban kapták meg a jogosultak. A támogatás finanszírozása 100%-ban az állami költségvetésből történik.  

A kedvezményre az a gyermek jogosult, akinek a családjában az egy főre jutó jövedelem nem haladja meg a mindenkori öregségi nyugdíj legkisebb összegének a 130 %-át, ez 2014. évben 37.050,- Ft volt. 

A gyermekét egyedül nevelő szülő, a tartósan beteg gyermek, illetve a nappali tanulmányokat folytató nagykorú esetén ez az összeghatár a mindenkori öregségi nyugdíj legkisebb összegének 140%-a. Ez az összeghatár 2014. évben 39.900,-Ft volt.

A nyugdíjminimum nem emelkedett, így a jövedelemhatár sem az elmúlt évekhez képest.

A jövedelem mellett a vagyoni helyzet vizsgálatát is előírja a jogszabály. A rendszeres gyermekvédelmi kedvezményre való jogosultság iránti kérelem tartalmazza az ügyfél vagyonnyilatkozatát, melyben a család vagyoni helyzetéről nyilatkozik. A vagyoni érték meghatározása is a nyugdíjminimumot veszi alapul, így ezek az értékhatárok sem változtak az elmúlt évhez képest. Továbbra sem tekinthető vagyonnak az az ingatlan, amelyben a család él, és a nem hasznosítható – haszonélvezettel terhelt ingatlan, valamint a mozgáskorlátozottságra, vagy tartós betegségre tekintettel fenntartott gépjármű sem. 
A kedvezményben részesülő családokra már évek óta jellemző, hogy csak az egyik vagy egyik szülő sem áll munkaviszonyban, valamint, rendszerint jogosultak más szociális ellátásra is, pl.: foglalkoztatást helyettesítő támogatás, lakásfenntartási támogatás.
 A gyermekvédelmi törvény a rendszeres gyermekvédelmi kedvezményre való jogosultságának felülvizsgálatát is lehetővé teszi hivatalból vagy az ügyfél kérelmére, amennyiben a jogosultsági feltételekben változás következett be. Az első alkalommal történő megállapításról szóló határozatot meg kell küldeni a gyermek étkeztetését biztosító intézménynek. Ez a rendelkezés azt a célt szolgálja, hogy a gyermekétkeztetést biztosító intézmény idejében értesüljön a megállapításról és érvényesíteni tudja az étkeztetési normatív kedvezményt. 

A település jegyzője 2013. szeptember 01. naptól a szülő kérelmére határozattal megállapítja a gyermek hátrányos ill. halmozottan hátrányos helyzetét.  

A jogszabály változásával hátrányos helyzetű az a rendszeres gyermekvédelmi kedvezményben részesülő gyermek, akinek mindkét szülője legfeljebb alapfokú iskolai végzettséggel rendelkezik, vagy a szülő alacsony foglalkoztatottsága megállapítható, vagy a gyermek lakókörnyezete elégtelen. Ha a feltételek közül valamelyik fennáll, akkor a gyermek hátrányos helyzetű, ha a három feltétel közül kettő, vagy mindhárom feltétel fennáll, a gyermek halmozottan hátrányos helyzetű státuszba kerül. 

Halmozottan hátrányos helyzetű még a nevelésbe vett gyermek és az utógondozói ellátásban részesülő tanulói, hallgatói jogviszonyban álló fiatal felnőtt.
2014. december 31-i adat alapján a nyilvántartásban 27 hátrányos helyzetű, és 8 halmozottan hátrányos helyzetű gyermek szerepelt.

A rendszeres gyermekvédelmi kedvezményre jogosult gyermek családba fogadó gyámjául kirendelt hozzátartozó pénzbeli ellátásra jogosult, ha a gyermek tartására köteles és nyugdíjban, nyugdíjszerű ellátásban részesül. A pénzbeli ellátás összege megegyezik a korábbi kiegészítő gyermekvédelmi támogatás összegével, a nyugdíjminimum 22 %-ával, ami 6.270.-Ft. 

2014-ben a rendszeres gyermekvédelmi támogatásra való jogosultság megállapítása 170 gyermeket érintett, ebből 17 fő nagykorút. A nagykorú kérelmező saját jogon nyújtotta be a kérelmet. A nagykorú kérelmezőnek csak abban az esetben állapítható meg a kedvezményre való jogosultság, ha nappali oktatás munkarendje szerinti tanulmányokat folytat és 23. életévét nem töltötte be, vagy felsőfokú oktatási intézmény nappali tagozatán tanul és a 25. életévét még nem töltötte be, és a nagykorúvá válását megelőző második hónap első napja, valamint a nagykorúvá válását megelőző nap közötti időszakban legalább egy napig rendszeres gyermekvédelmi kedvezményre volt jogosult.

Óvodáztatási támogatásra az a gyermek jogosult, akinek a halmozottan hátrányos helyzetének fennállását a Jegyző megállapította és amelyik évben a gyermek betölti az 5. életévét megkezdi részvételét a tényleges óvodai nevelésben és a kérelem benyújtását megelőző időszakban legalább két hónapon keresztül a gyámhatóságokról, valamint a gyermekvédelmi és gyámügyi eljárásról szóló rendeletben foglaltak szerint rendszeresen jár óvodába. A támogatás évente két alkalommal kerül kifizetésre.

2014-ben nem érkezett óvodáztatási támogatás iránti kérelem. 
A rendkívüli gyermekvédelmi támogatást az 1997. évi XXXI. törvény 2014. január 01. napjától hatályon kívül helyezte. A szociális igazgatásról és szociális ellátásokról szóló 1993. évi III. törvény (a továbbiakban: Szt.) 2014. január 1-jétől hatályos módosítása a rendkívüli gyermekvédelmi támogatás, az átmeneti segély és a temetési segély összevonásával 2014. január 1-jétől létrehozta az önkormányzati segély megnevezésű szociális ellátási formát. Ettől az időponttól kezdődően a rendkívüli gyermekvédelmi támogatás iránt előterjesztett kérelmet önkormányzati segély iránt előterjesztett kérelemként kellett elbírálni.
Gyermekek napközbeni ellátásának normatív kedvezményei:
A gyermekek napközbeni ellátását biztosító intézményben csak az étkezésért állapítható meg térítési díj.

A személyes gondoskodást nyújtó gyermekjóléti alapellátás keretében biztosított gyermekek napközbeni ellátása személyi térítési díját a szülői felügyeletet gyakorló szülő, vagy más törvényes képviselő köteles az ellátást biztosító intézménynek megfizetni.

A gyermekvédelmi törvény a gyermekek napközbeni ellátásához normatív kedvezményeket állapít meg:

Kedvezményben részesülnek a nagycsaládban (három vagy több gyermeket nevelő családok) élő gyermekek, nekik az intézményi térítési díj 50%-át kell fizetniük. 50%-os kedvezményt biztosít a törvény a tartósan beteg és a fogyatékos gyermekeknek.
2014-ben a rendszeres gyermekvédelmi kedvezményre jogosult bölcsődés, óvodás, 1-8 osztályos gyermek 100%-os kedvezményben részesül, 8. osztálytól pedig a kedvezmény a térítési díj 50%-a. A normatív kedvezmény csak egy jogcímen vehető igénybe.

A gyermekétkeztetést 2014-ben Martfű Város Önkormányzatának Gyermekjóléti és Szociális Szolgáltató Központja látta el. 2014-ben is megoldott volt a liszt érzékeny gyerekek intézményes étkezetése.
A 28 fő bölcsődei ellátottak közül 4 fő nagycsaládban élő gyermek részesült 50 % kedvezményben, 3 gyermek pedig rendszeres gyermekvédelmi kedvezményre való jogosultsága okán 100 %-os kedvezményben részesült. 

Az martfűi 163 fő óvodás gyermek közül 50 %-os térítési díjkedvezményben részesült 3 fő tartósan beteg gyermek és 28 fő nagycsaládban élő. 30 fő gyermek étkezése volt ingyenes, mivel ők rendszeres gyermekvédelmi kedvezményre voltak jogosultak. A 163 fő óvodás gyermek közül díjkedvezményben részesült 61 fő.
Az általános iskolai étkező tanulók közül 50%-os térítési díjkedvezményre 61 fő nagycsaládban élő, 15 fő tartósan beteg, ebből 4 fő liszt érzékeny. 90 fő rendszeres gyermekvédelmi kedvezményben részesülő étkezett ingyenesen. A 364 fő iskolai étkezésben részesült tanuló közül 170 tanuló volt jogosult díjkedvezményre. 

A középiskolai 71 fő étkeztetett közül 14 fő nagycsaládban élő, 2 fő tartósan beteg tanuló, és 23 fő rendszeres gyermekvédelmi kedvezményre jogosult tanuló részesült 50%-os kedvezményben.  

A következőkben beszámolóm a személyes gondoskodást nyújtó ellátások közül a Martfű Város Önkormányzata Gyermekjóléti és Szociális Szolgáltató Központ vonatkozásában a gyermekjóléti szolgáltatói tevékenység, illetve a Játékvár Óvoda és Bölcsőde által biztosított gyermekek napközbeni ellátásának bemutatását tartalmazza.
Az Önkormányzat által biztosított személyes gondoskodást nyújtó ellátások:
A hatályos jogszabályoknak megfelelően a gyermekjóléti szolgálat önálló szakmai egységként történő működése 2014-ben is biztosított volt az intézményben.
A gyermekjóléti alapellátásnak hozzá kell járulnia a gyermek egészséges fejlődéséhez, jólétéhez, a családban történő nevelkedésének elősegítéséhez, a veszélyeztetettség megelőzéséhez és a már kialakult veszélyeztetettség megszüntetéséhez, valamint a gyermek családból történő kiemelésének megelőzéséhez. Ezt a szolgálat családgondozói személyes segítő kapcsolat keretében, a szociális munka módszereinek és eszközeinek felhasználásával valósítják meg.
A Gyermekjóléti Szolgálat elsősorban a gyermekek védelmét, egészséges testi, lelki fejlődésének elősegítését tartja legfontosabb feladatának, de nem hagyja figyelmen kívül az olyan társadalmi problémákat (iskolázatlanság, munkanélküliség, alkoholizmus, stb.), amelyek a családon keresztül hatnak a gyermekre.

 A családok, azon belül a gyermekek támogatását, segítését lehetővé teszik a pénzbeli ellátások, és az intézmény által biztosított szolgáltatások.
Pénzbeli ellátások:
· rendszeres gyermekvédelmi kedvezmény

· gyermektartásdíj megelőlegezése

· otthonteremtési támogatás 

Rendszeres gyermekvédelmi kedvezmény illetve rendkívüli támogatás megigényléséhez rendszeresen nyújtottunk segítséget ügyintézéssel, valamint közreműködve, személyesen a hatóság megkeresésével.
Amennyiben a felmerült probléma indokolttá tette segítettünk szakmai véleményalkotással a hozzájutásban és közreműködtünk a célirányos felhasználásában is.

Természetbeni ellátások:
A települési önkormányzat helyi rendeletében szabályozottak figyelembe vételével:
·  ruházat vásárlásához, gyermekétkeztetés térítési díjának kifizetéséhez, kollégiumi térítési díj, élelmiszer, tanszer, gyógyszer vásárlásához, tüzelőhöz való hozzájutáshoz nyújtottunk segítséget.
Helyi szolgáltatás keretein belül:
· használt ruha, bútor, lakás-felszerelési eszközök, játékok juttatásával támogattuk a hozzánk fordulókat,
-    élelmiszersegély EU program, ebben az évben is, a ciklus utolsó programjaként

           lebonyolításra került. A program kedvezményezettjeként 212 családot, 454 főt érintett. 
Személyes gondoskodást nyújtó ellátások:
· gyermekjóléti szolgáltatás

A gyermekjóléti alapellátások célja a gyermekek családban történő nevelkedésének elősegítése, veszélyeztetettségének megelőzése és megszüntetése érdekében ellátások biztosítása.
A szolgáltatás magába foglalja:
· a gyermeki jogokról és a gyermek fejlődését biztosító támogatásokról való tájékoztatást, a támogatásokhoz való hozzájutás segítését,

· pszichológiai, nevelési, egészségügyi, mentálhigiénés és a káros szenvedélyek megelőzését célzó tanácsadás vagy az ezekhez való hozzájutás megszervezését,

· válsághelyzetben lévő várandós anya segítését,

· szabadidős program szervezését, programokhoz való hozzájutás segítését,

· hivatalos ügyekben való segítségnyújtást,

· családi pótlék természetbeni felhasználását, eseti gyámi feladatokat, észlelő és jelzőrendszer működtetését

· családi konfliktusok megoldásának elősegítését (válás, gyermekelhelyezés, kapcsolattartás esetében)

· egészségügyi, szociális ellátások, pedagógiai szakszolgálatok igénybevételének kezdeményezését,

· a gyermek tankötelezettségének előmozdítását,

· együttműködést a megelőző pártfogó felügyelővel a bűnismétlés megelőzése érdekében,

· családgondozást, utógondozás biztosítását.

A gyermekjóléti szolgáltatásokat a városban élők hátrányos megkülönböztetés nélkül, térítésmentesen vehetik igénybe. A gondozási tevékenység során a szolgáltatás kliense a gyermek, a segítségnyújtás az ő igényeire, védelmére, jogainak érvényesülésére épül.
A gyermekjóléti szolgálat személyi és tárgyi feltételei:
A gyermekjóléti szolgáltatást 2014. évben 1 fő szociális munkás/szociálpedagógus látta el teljes munkaidőben. A tevékenység koordinálását, szakmai vezetését 1 fő szociális igazgatásszervező látta el, osztott munkakörben gondozási tevékenység mellett, intézményvezetőként. A segítő munka támogatása céljából lehetőségünk volt pszichológus szakember foglalkoztatására megbízási szerződés alapján, heti négy órában.

A technikai feltételek alapvetően megfelelőek, bár az irodai gépek állapota évről-évre romlik. Egy részük fejlesztésére ebben az évben volt lehetőség. A gyermekjóléti szolgáltatáson belül még egy gép szorul még fejlesztésre, mely megvalósulása folyamatban van. Ebben az évben pályázati lehetőségek ismét nem álltak rendelkezésünkre, így további forrásteremtésre nem volt mód.

A szolgáltatáshoz kapcsolódó helyiségek száma, alapterülete a növekvő és speciális szükségletet feltételező feladatellátások következtében egyre gyakrabban nem elégséges. A gyermekjóléti szolgáltatás feladatkörébe a jogalkotó által beemelt új szolgáltatási elemek és fejlesztések (mediáció, gyermek-szülő közötti kapcsolattartásban közreműködés, pszichológiai szolgáltatás indítása) újabb szervezési kérdéseket és feladatokat vetett fel, melyet sikerült megoldani. Hátrány, hogy a pszichológiai szolgáltatást a másik telephelyünkön tudjuk biztosítani, ami az ügyelet miatt további szervezési feladatot határoz meg és némileg nehezíti a családgondozóval való konzultációt. 

A segítő tevékenység nagy szakmai felkészültséget igénylő munka, folyamatos fejlődést, megújulást kíván. Kiemelkedően fontos a családgondozók naprakész felkészültsége, az új módszerek megismerése, adaptálása. 

A szakmaiság fejlesztése a gyermekjóléti területen a dolgozók továbbképzési és szakvizsga rendszerével, illetve önállóan finanszírozott vállalásokkal valósulhat meg. Ebben az évben kötelező továbbképzésben a gyermekjóléti szolgálat családgondozói nem vettek részt. Probléma, hogy a továbbképzési rendszerben nagyon kevés speciális programot indítanak.

Az intézményben, a családgondozók saját vállalásukkal, a szakmai iránti elkötelezettségből, a saját személyiségük fejlesztése és szakmai tevékenységük magasabb színvonalú ellátása érdekében alkalmanként még a költségek teljes körű felvállalásával törekedtek szakirányú képzésükre, továbbképzésükre.
A jogszabályban előírt szupervízió lehetősége ebben az évben nem volt biztosított. Tevékenységünk során elengedhetetlen lenne a szakmai kontroll, a megerősítés és támogatás mellett, a személyiségünk karbantartása érdekében. A nehéz sorsú emberek támogatása, a pszichés problémákkal terhelt kliensek segítése erőt próbáló feladat. Mindenképp törekedni kell a szupervízió biztosításához szükséges forrás és feltételrendszer megteremtésére (a pszichológus óraszámának emelésével, vagy az általa tartott szupervízió külön finanszírozásával).
A gyermekjóléti szolgálat szakmai tevékenysége:
A Szolgálat a törvényi előírásokban leszabályozott feladat-meghatározások alapján működteti szolgáltatásait.

A gyermekjóléti szolgáltatások igénybe vétele önkéntesen vagy hatósági kötelezettséggel lehetséges. A gyermekjóléti alapellátás az önkéntességre épül, a védelembe vétel a hatóság elrendelésére, kirendelt családgondozó közreműködésével működik. A gondozási keret meghatározásával törekszünk a fokozatosság elvének érvényesülésére. 
Az alapellátás, a védelembe vétel, az átmeneti nevelésbe vételhez kapcsoló tevékenység és az utógondozás alakulása:
	Gondozási tevékenység formája
	2010.
	2011.
	2012.
	2013.
	2014.

	alapellátás
	17 fő
	21 fő
	17 fő
	21 fő
	30 fő

	védelembe vétel
	  7 fő
	 2 fő
	  4 fő
	  8 fő
	  4 fő

	nevelésbe vettekhez

kapcsolódó gondozás
	  5 fő
	 6 fő
	  6 fő
	11 fő
	  9 fő

	utógondozás
	-
	-
	-
	-
	-

	Összesen:
	29 fő
	29 fő
	27 fő
	40 fő
	43 fő


Az ellátásban lévő gyermekek ellátási formák közötti mozgása folyamatos volt az év folyamán. A szakmai szabályoknak megfelelően fokozatosan vonulunk ki a család, gyermek életéből. A védelembe vétel megszűnését követően minden esetben alapellátásban gondozzuk tovább legalább fél évig a gyermeket, fiatalt. (A fenti táblázat nem a december 31-ei állapot szerinti adatot tartalmazza, hanem az év során gondozásban részt vettek számát ellátási formánként).
A szolgálat szolgáltatása körében négy magzat esetében nyújtott segítséget válsághelyzetben lévő várandós anya számára, az esetleges veszélyeztetettség megelőzése érdekében, mind a négy esetben a konkrét gondozás is megvalósult.
A gyermekvédelmi szakellátás a családjukból kiemelt gyermekek és fiatalok gondozását, nevelését végzi. 2014. évben szakellátásba beutaló intézkedésre (nevelésbe vétel) egy esetben került sor, 1 gyermek vonatkozásában, aki nevelő szülő háztartásába került. Ideiglenes hatályú elhelyezésre különélő szülőnél egy gyermek esetében volt szükség, aki később szintén nevelőszülőhöz került.

A gyermekjóléti szolgálat feladata a nevelésbe vett gyermekek esetében a vérszerinti családnak való segítségnyújtás a gyermekek visszahelyezése érdekében. Ez életvezetési tanácsadást, ügyintézéshez való segítségadást, kapcsolattartáshoz való hozzásegítést, mentális gondozást, telefonos kapcsolattartást jelentett. Elsődleges célunk a kialakult rossz anyagi helyzet, szociális körülmény javítása, a megjelenő devianciák kezelése, a szülői szerepek erősítése, az esélyegyenlőség növelése.
Kilenc nevelésbe vett kiskorú szüleinek nyújtunk folyamatos életvezetési, anyagi, kapcsolattartási segítséget.
Valamennyi gyermek esetében megállapodás szerinti családgondozással támogattuk a vérszerinti szülőket, nyújtottunk segítséget a kapcsolattartások és az időszakos kapcsolattartások lebonyolításához, javaslatokkal hozzájárultunk az éves felülvizsgálatok elkészítéséhez. A szakellátásba bekerült gyermekeket minden esetben felkeressük gondozási helyükön is a bekerülést követő 60 napon belül. Ebben az évben egy gyermeket látogattunk meg a nevelőszülő háztartásában.

Több esetben a kapcsolattartáson a családgondozó személyes jelenlétével, segítő beszélgetéssel nyújtott segítséget a szülőnek. A kapcsolattartást és időszakos kapcsolattartások működését, megvalósulását segítettük környezettanulmány elkészítésével, a feltételek megteremtéséhez adott tanácsadással.
A nevelőszülőkkel elsősorban a nevelőszülői tanácsadón és a gyámon keresztül működik a kapcsolattartás, információ csere, szükség esetén a személyes telefonos kapcsolattartás is működik. Az elmúlt évben folyamatosan valósult meg telefonos együttműködés alkalmanként személyes találkozás is létrejött közös kezdeményezés hatására. Rendszeres volt az együttműködés a gyámokkal és a gyámi tanácsadókkal is.
A tapasztaltak alapján elmondható, hogy megfelelő, kölcsönös kapcsolat alakult ki a szakellátásban dolgozókkal, - legtöbbször gördülékeny, nem mindig vitamentes, de a gyermekek érdekében végzett információcsere – összességében jó szintű az együttműködés.

A gondozási tevékenység:
A gondozásba vétel leggyakoribb oka a családon belüli deviáns magatartás, súlyos életvezetési problémák, érzelmi veszélyeztetés, elhanyagolás, szülők pszichés megbetegedése, szenvedélybetegség, párkapcsolati krízis, gyermeknevelési probléma, lakhatási probléma, a kiskorú részéről a tankötelezettség elmulasztása, magatartászavar, deviancia volt. 
Kiemelten jelentkezett az elsődleges problématípusoknál a család életviteléből adódó probléma, a magatartászavar és a családon belüli konfliktus. A gyermeknevelési problémák nem elsődlegesek a szolgálatunkkal való kapcsolatfelvétel során, de a segítő folyamatban, másodlagos problémaként sok esetben megjelennek.

A házasságon kívüli születések száma nő, sok esetben a kapcsolatban élők sem biztosítanak stabil érzelmi hátteret a gyermek számára. Klienseink között megjelenik, hogy fiatalon vállalnak gyermeket, többször ”véletlenül” nem tervezetten. Nem készülnek fel a gyermek érkezésére, nincs természetes támaszt nyújtó személy, aki gyakorlatias tanácsaival segítséget nyújtana. Ezeknél a családoknál sok esetben a gyermekneveléshez kapcsolódó ellátások jelentik az egyedüli megélhetési forrást.

A szocializációs funkció egyre több esetben jellemzően az óvodára, iskolára tevődik át. A családi szerepek átrendeződnek, hiányosak. A szülők mintegy szülőpótló feladatot várnak el valamennyi intézménytől, akikkel kapcsolatba kerülnek. Egyre több esetben jelenik meg a fizikai és érzelmi elhanyagolás, több esetben megfigyelhető, hogy a szülő szinte már apátiával fordul gyermeke felé. A nevelési módszerek között egyre gyakrabban felismerhető az érzelmi és fizikai bántalmazás.

A családon belüli konfliktusok számának regisztrálása szerint az esetek száma jelentősen csökkent, ugyan sok esetben kevésbé toleránsak a szülők, ingerlékenyek, feszültségeiket kezelni nem tudók. Sokat jelentett a pszichológiai tanácsadás bevezetése, több esetben bekapcsoltuk a gondozási folyamatba. Az eredmények jól láthatóak.

A 2014. évben hat hónapon keresztül, 84 órában biztosította az intézmény a pszichológiai tanácsadást. Az igénybevevők száma 27 fő volt. 
Gyakorta jellemző problémakezelési mód a családokban, szülőknél a verbális agresszió. A gyermekek lelki bántalmazása, mint másodlagos probléma van jelen több esetben a fő problémák mellett. Nő a közömbösség, az érzelmi szükséglet-kielégítés hiánya. A fizikai bántalmazást minden esetben kíséri a lelki bántalmazás is és sokszor a konkrét fizikai erőszakra fény sem derül, csak vélelme áll fönn. Néhány esetben a szülő fel sem ismeri, hogy lelki bántalmazást követ el. Az előzmények feltárása során megfigyelhető a mintakövetés, az elszenvedőből elkövetővé válnak. 

Gyakran tapasztalható az esetek kapcsán, hogy a másik szülő nem érti, hogy hiába nem ténylegesen bántalmazó, elhanyagoló, ha nem tesz ellene, nem kér segítséget, még is közreműködő, ő maga is a kiskorút veszélyeztető személlyé válik. 

A párkapcsolati problémák száma is egyre magasabb, a véleménykülönbségek, a megváltozott értékrend, a devianciák jelenléte, a depriváltak számának emelkedése hozzájárul a konfliktusok kialakulásához. Sok esetben a párkapcsolati krízisek, a következményeként megjelenő agresszió meghatározza a gyermek helyzetét is a családban. Gyakran szenvedője és közvetlen hatásainak viselője. Sokszor viselkedése a szülők viselkedésének leképeződése, mely szintén további konfliktust vált ki. 

A szerepváltás és szerepválság itt is megfigyelhető. Sajnos tapasztalataik alapján elmondható, hogy a gyermek-elhelyezési és kapcsolattartási ügyek lefolytatása hosszadalmas, és a gyermek érdeke jelentősen sérül. Maguk a szülők is gyakran gátolják a döntések meghozatalát. Egyre több esetben másodlagossá válik, hogy mi lenne fontos a gyermeknek. Elmondható, hogy egy-egy gyermek-elhelyezési eljárás, aminek része a kapcsolattartás rendezése is, hosszú hónapokig, évet meghaladóan tart. Ebben a felnőttet is próbára tevő helyzetben él a kiszolgáltatott gyermek, fiatal, közben elvárásokat támasztanak vele szemben, hogy viselkedjen „jól”, teljesítsen, stb.

Az előző évekhez hasonlóan továbbra is jelen van a szolgáltató, segítő tevékenységünk során a fizikai bántalmazás, gyakran a szülő a másik szülővel szemben. A gyermek, de legtöbb esetben maga a bántalmazó is felválta a cselekmény jelenlétét a családban (néha csak utalással). Hogy mennyire szenvedője a gyermek, az nehezebben megfogalmazható. Sok esetben nincs személyes tapasztalás, erre vonatkozó jelzőrendszeri jelzés nem érkezett.

Közvetlenül a probléma-megjelenés, mint gondozásba vételi indok ugyan eddig még nem volt tapasztalható, de a gondozás során egyértelművé vált az agresszió jelenléte. 

A bántalmazás nehezen érhető tetten, ha nincsenek jól látható jelei, de még a látható nyomok mellett is ritkán bizonyítható, ha a bántalmazott részéről nem felvállalt.  Kezelése nagy körültekintést igényel, legtöbbször indirekt módon, az ismert eseteinkben direkt módon.
Folyamatosan jelen volt az előző évhez hasonlóan az elhanyagoló szülői magatartás, a gyermekkel szembeni érdektelenség. Ez nem csak a rossz anyagi, szociális körülménnyel magyarázható, bár alapját képezi, hanem a megváltozott értékrenddel, a problémakezelés devianciájával, az egyén mentális, pszichés állapotával, a szülők szocializációs hiányosságaival, életvezetési problémáival. 

Egyaránt jelen van a lelki és a fizikai elhanyagolás. A statisztikai adatok szerint számuk ugyan csökkent az elmúlt évben, mint elsődleges probléma megjelenési mód, de ahol jelen van ott a helyzet súlyosabbá vált. 

Az elmúlt évben jellemzően más probléma határozta meg a segítő tevékenységet és mellette jelent meg maga az elhanyagolás. Az érzelmi elhanyagolást sokszor a szülők jelentős hányada nem ismeri fel, ha még is nem érzik nagy problémának, hárítják azt. A legnagyobb nehézséget a megláttatás és az elfogadtatás jelenti a munkánkban.
Az előző évekhez hasonlóan továbbra is megjelenik a magatartási problémák körén belül a tankötelezettség megszegése, az igazolatlan hiányzások megjelenése, de számuk folyamatosan csökkent. 

A magatartási - és teljesítményzavar, mint fő problématerület lényegesen kevesebb számban jelenik meg, inkább másodlagos vagy harmadlagos problémává vált. 

Martfűn elmondható, hogy az igazolatlan mulasztást elérő fiatalok száma (relatíve) nem magas, jellemző a 10 óra alatti igazolatlan óraszámmal való hiányzás. A legtöbb esetben figyelmeztetéssel, alapellátásba vétellel elégséges volt eljárni.  Hatósági intézkedésre, az iskoláztatási támogatás felfüggesztésére, illetve felülvizsgálatára egy esetben került sor.

A regisztrált igazolatlan hiányzók száma vélhetően nem fedi le a ténylegesen igazolatlanul hiányzók számát. Még mindig előfordul, hogy az iskola (elsősorban más településen működő iskola) valamilyen oknál fogva nem tesz eleget jelzési kötelezettségének, más forrásból jut tudomásunkra.
A segítés folyamata során fontos kiindulópont a megfelelő probléma-meghatározás, a valódi okok megfogalmazása. A gondozásban való szerepvállalás, a szülői felelősség erősítése, a szülői kötelezettségek és feladatok tisztázása, a szülők meglévő erőforrásainak, kompetenciájának, képességeinek pozitív irányú megerősítése alapvetően meghatározza az eredményességet.
A tervezett segítő tevékenység meghatározott szakmai szabályok betartása mellett nagy szakmai odafigyelést, komoly felelősségvállalást jelent a családgondozók számára.

Gondozási-nevelési terv elkészítésével meghatározzák a célt, a feladatokat (a kapcsolódó intézmények számára is), folyamatosan kontrollálják azok teljesülését, értékelnek.
A gondozás során fontos a rendszeres kapcsolattartás, ami gyakran a család otthona.
A családlátogatások száma nőtt az elmúlt évben, száma 246 alkalom volt (előző évben 177 alkalom).
A családlátogatás megvalósulása nehezebb feladat, mint a szolgálat helyiségében való kapcsolatfelvétel. Szükséges úgy alakítani a látogatást, hogy lehetőség szerint a szülő is és a gyermek is otthon legyen. Néha az is nehezíti a feladatunkat, - új esetek során - hogy a szülő nem enged be otthonába, vagy ha mégis, akkor nem kíván a problémáról beszélgetni, támadóan lép fel.
A szolgáltatásaink sokrétűek. Az elsődleges probléma típusa szerint a besorolási kategóriák szerint a szolgálatnál megjelentek számának alakulása a következő volt:

	
	2010.
	2011.
	2012.
	2013.
	2014.

	Anyagi
	73 alkalom
	52 alkalom
	56 alkalom
	149 alkalom
	66 alkalom

	Gyerm.nevelési
	140 alkalom
	124 alkalom
	107 alkalom
	170 alkalom
	211 alkalom



	Magatartás-telj.zavar
	95 alkalom
	130 alkalom
	191 alkalom
	140 alkalom
	102 alkalom

	Családi konfliktus
	34 alkalom
	12 alkalom
	120 alkalom
	229 alkalom
	44 alkalom

	Szülők vagy család életvitele
	82 alkalom
	146 alkalom
	294 alkalom
	310 alkalom
	379 alkalom

	Családon belüli bántalmazás
	0 alkalom
	0 alkalom
	5 alkalom
	15 alkalom
	24 alkalom

	Szülői elhanyagolás
	16 alkalom
	13 alkalom
	7 alkalom
	37 alkalom
	6 alkalom

	Gyerm.int.be beilleszkedési nehézség
	4 alkalom
	8 alkalom
	3 alkalom
	1 alkalom
	8 alkalom

	Szenv.betegség
	4 alkalom
	-
	1 alkalom
	2 alkalom
	1 alkalom

	Fogyatékosság
	3 alkalom
	-
	5 alkalom
	6 alkalom
	6 alkalom

	Összesen:
	444 alkalom
	485 alkalom
	789 

alkalom
	1059 

alkalom
	847

 alkalom


A szakmai munka során egyértelműen megfogalmazásra került több probléma kezelésének nehézsége. 
A fenti összehasonlításból látható, hogy nagymértékben nőtt a gyermeknevelési, az életviteli és a bántalmazási problémák száma. Csökkent azonban a családi konfliktus és az elhanyagolások száma. Sajnos ezekben a problémakörökben nagymértékű a látencia. A jelzőrendszer és a családok számára nehezebben felvállalható. Bizonyossággal kijelenthető, hogy az ismertnél jelentősebb számban van jelen a családok életében a konfliktus és az agresszió, de nem jut el a szolgáltatáshoz, intézményhez.

A feladatellátás során alkalmazott módszerek alapján a forgalom alakulása:

	
	2010.
	2011.
	2012.
	2013.
	2014

	Segítő beszélgetés
	188 alkalom
	312 alkalom
	392 alkalom
	378 alkalom
	460 alkalom

	Ügyintézés
	81 alkalom
	123 alkalom
	233 alkalom
	441 alkalom
	284 alkalom

	Információ nyújtása
	28 alkalom
	194 alkalom
	429 alkalom
	408 alkalom
	586 alkalom

	Tanácsadás
	40 alkalom
	 70 alkalom
	199 alkalom
	195 alkalom
	322 alkalom

	Szolgáltatás közvetítése
	1 alkalom
	   4 alkalom
	14 alkalom
	53 alkalom
	27 alkalom

	Egyéb:

esetkonf.csl
	152 alkalom
	131 alkalom
	169 alkalom
	179 alkalom
	252 alkalom

	Összesen:
	490

alkalom
	834

alkalom
	1436

alkalom
	1654 alkalom
	1931 alkalom


Az esetkezelés jellegét elemezve megállapítható, hogy gyakran alkalmazott módszer, azaz szükségszerű a segítő beszélgetés. Ez a módszer segíti a probléma felismerését, megértését, a megoldási lehetőségek feltárását, magát az intervenciót és magába foglalja a mentális gondozást, a nehéz helyzetek feldolgozását is. Látható, hogy több alkalommal alkalmaztuk az előző évhez képest. A módszer több időt igénylő, alapos felkészülést elváró.

Az ügyintézések bürokratikus rendszerében való eligazodás sok kliens számára nehézkes.  A boldogulás elősegítése, a tájékozottság érdekében rendszeres az esetkezelések során az információk nyújtása, a változások követése nehéz sok ember számára. Egyre gyakoribb probléma, az önálló érdekérvényesítés, képviselet hiánya, az alacsony önértékelés. Igyekszünk adekvát információkkal segíteni az eligazodást és a lehetőségek megismerését.

Az megjelenő problémák egyre inkább összetettek, több szakterület együttműködését teszi szükségessé. Az információnyújtás száma jelentősen emelkedett, mely nagymértékű tájékozottságot vár el a segítő szakembertől is. Nő a bírósági eljárások száma. A segítségnyújtás során elengedhetetlen a széles háttérintézményi, támogatói kapcsolatrendszer. Több esetben szükséges a konzultáció a gyermekjogi képviselővel is. 

A pártfogó felügyelettel való együttműködés folyamatos volt az elmúlt évben. Kapcsolattartásunk a közös esetekben jelentkezett. A megjelenő fiatalok segítéséhez kölcsönösen információt cseréltünk, az év során két esetben. Előfordult, hogy egy-egy esetben segítséget kértünk a pártfogótól a felmerült probléma tisztázása érdekében, illetve véleményét meghallgatva készítettük el a gondozási-nevelési tervet.
2014. évben településünkön három fiatalkorú esetében állt fenn pártfogó felügyeletet.
Szabálysértési eljárás lefolytatására nem került sor gondozásban lévő klienssel szemben. 

A gondozási és szolgáltatási tevékenység mellett szervezési feladatokat is ellát a szolgálat.
A szervezési feladatkör magába foglalja a jelzőrendszer koordinálását, preventív célú programok szervezését, illetve azokhoz való csatlakozást.

A gyermekvédelmi rendszer működésének alapelvei közé tartozik az együttműködés és kommunikáció, amennyiben ez nem valósul meg, akkor a rendszer hatékony működése lehetetlenné vagy erősen akadályozottá válik. Szükséges továbbá az ellátórendszerhez kapcsolódó, tartozó szakemberek és intézmények ismerete, a kapcsolatépítés, az együttműködés formáinak kialakítása, folyamatos javítása.

A helyi szinten működő jelzőrendszer: a védőnői szolgálat, házi gyermekorvosok, háziorvosok, nevelési-oktatási intézmények, rendőrség, civil szervezetek, egyházak és a közvetlen lakókörnyezet. Szerepük fontos, elengedhetetlen a gyermekjóléti szolgálaton belüli esetek kezeléséhez, a hátrányos és veszélyeztetett gyermekek felkutatásához, a problémák hatékony megoldásához.
Az együttműködés megvalósulásának formái a következők voltak:
· esetmegbeszélések

· szakmaközi konferenciák

· esetkonferencia

· éves tanácskozás
Segítik a gyermekvédelmi tevékenységet, közreműködésükkel eredményes és teljesebb körű az információk eljuttatása a családok számára.

A jelzőrendszer hatékonysága, nagyban befolyásolja a problémák feltárásának, kezelésének eredményességét, jelzéseik segítik a helyi szintű gyermekvédelmi háló minél teljesebb kialakulását.

A hivatalos jelzések számának alakulása:

	
	2010.
	2011.
	2012.
	2013.
	2014.

	Gyermekorvos
	-
	csak szóbeli
	-
	csak szóbeli
	3

	Óvoda
	1
	-
	2
	-
	2

	Rendőrség
	4
	-
	1
	4
	2

	Közoktatási intézmény
	17
	42
	40
	25
	13

	Védőnői szolgálat
	-
	2
	3
	6
	6

	Kórház
	-
	4
	3
	2
	1

	Környezet
	1
	-
	2
	9
	6

	Gyámhatóság
	11
	2
	-
	13
	12

	Pártfogó felügyelői szolg.
	-
	1
	1
	4
	1

	Ügyészség
	-
	1
	-
	1
	-

	Személyes gond. nyújtó intézmény
	2
	-
	2
	5
	-

	Átmeneti gondozást biztosítók
	-
	1
	-
	-
	-

	Összesen:
	 36
	53
	54
	69
	46


A jelzőrendszer jelzéseinek száma a tavalyi évhez képest jelentősen csökkent.

A jelzések alapján a családgondozók preventív tevékenysége, eseti esetkezelése 34 gyermek esetében jelent meg. Az eseti esetkezelés olyan segítési tevékenység, amit a családgondozók a gondozásba vétel mellőzésével végeznek. 

Az előző évhez hasonlóan továbbra is jellemző volt a környező településen működő oktatási intézmények kései jelzése, jelzésének elmaradása a tankötelezettségi mulasztás esetén.

2014-ban 8 alkalommal tartottak szakmaközi konferenciát a jelzőrendszeri intézményekkel.

Esetkonferenciára 3 alkalommal került sor, 3 gyermek esetében. A jelzőrendszer tagjaival 10 alkalommal, 29 gyermek érdekében tartottak esetmegbeszélést a családgondozók. 

Az esetvezetés során folyamatos az érintett intézményekkel való kapcsolattartás, egyéni konzultáció.

A szolgáltatási feladatokon túl hatósági tevékenységekhez kapcsolódó feladataik is vannak. Feladatellátásuk szorosan kapcsolódott a gyámhivatal munkájához. Az együttműködésünk eredményes, jó, szinte napi jellegű. Ennek megtartása érdekében törekszünk több fórumot létrehozni.
2014-ban védelembe vételi tárgyaláson 5 alkalommal, 5 gyermek esetében, védelembe vétel felülvizsgálatának tárgyalásán 2 alkalommal, 5 gyermek esetében vettek részt a családgondozók. A családi pótlék természetbeni felhasználásáról 3 gyermek esetében döntött a hatóság. Felhasználásáról eseti gyámként a szolgálat családgondozója gondoskodott, pénzfelhasználási terv alapján.
A polgármesteri hivatal irodáival a szolgálat kapcsolata jó és folyamatos, kölcsönösen segítjük egymás munkáját. 

Civil kapcsolatok, drogprevenció, bűnmegelőzés: 
Rendszeres a kapcsolat a városban működő civil szervezetekkel, lehetőségeikhez mérten támogatják egymás tevékenységét. 

A gondozási tevékenység során az előző évekhez hasonlóan az intézményekben működő szabadidős tevékenységekről tájékoztatást nyújtottak, segítették információkkal a klubokhoz, szakkörökhöz való hozzájutást. Elsősorban közvetítő szerepük valósult meg ezen a területen.

A helyi oktatási intézmények saját keretein belül is fontosnak tartják a tájékoztatási és a megelőző tevékenységet. A megvalósításra a szolgálat elsősorban közvetítői, tájékoztató szerepet vállalt fel. Az oktatási intézmények által szervezett megelőző tevékenységének értékelését a szakmaközi megbeszélések alkalmával valósították meg. 

Az elmúlt évben helyi középiskola diáknap keretében biztosított lehetőséget az italfogyasztás és kábítószeres befolyásoltság okán bekövetkező veszélyekről filmvetítéssel egybekötött előadások megtartására.
A helyi általános iskola az iskolarendőr közreműködésével szabadidős és bűnmegelőzési foglalkozásokat szervezett. Témái a drogfogyasztás, az alkohol fogyasztás és a túlzott internethasználat káros hatásai, a függőség kialakulása (játékszenvedély, számítógép-függőség) voltak. 
A rendészeti bűnmegelőzés az állami és önkormányzati szervekkel, társadalmi szervezetekkel és a lakossággal együttműködve végzett olyan rendőri tevékenység, amely a bűncselekmények számának csökkentését, a lakosság szubjektív közbiztonságérzetének javítását és a bűncselekmények áldozatainak segítését célozza. A fentiek megvalósítása érdekében 2014-ben az alábbi tevékenységeik, programjaik kapcsolódtak a helyi gyermekvédelemhez: 

· A 2013/14-es tanévben is tovább folytatták „az iskola rendőre” elnevezésű programot, amely nagymértékben segítette a rendőrség által a gyermekek védelmére irányuló átfogó bűn- és baleset-megelőzési tevékenységet. A rendőr folyamatosan tartotta a kapcsolatot az iskola vezetőjével, részt vett az évnyitón és évzárón, a tantestületi és a szülői értekezleteken is. Az iskola részére bűn- és baleset-megelőzési szóróanyagokat juttatott el, felhívta a gyerekek figyelmét az áldozattá válás megelőzésére, a bűnelkövetés veszélyeire, valamint a jogkövető magatartási kultúrára.
· 2014. szeptember 22-én az országosan meghirdetett „Mobilitási hét” kapcsán a helyi rendőrőrs állománya, a Jász-Nagykun-Szolnok Megyei Rendőr-főkapitányság Közlekedésrendészeti Osztálya, a Tiszai Vízirendészeti Kapitányság, a Szolnoki Rendőrkapitányság, és a Polgárőrség bevonásával különféle felvilágosító, illetve a szabálysértéseket és a bűncselekményeket megelőző témakörökben előadások megtartására került sor a helyi általános és középiskolában. Ugyanitt vándorkiállítás bemutatására, az iskolába érkező gyermekek kerékpárjainak, kötelező tartozékainak ellenőrzésére, KRESZ totó kitöltésére, KRESZ ügyességi pályán való közlekedésre, kerékpár szépségversenyre, óvodás és iskolás csoportok részére – szülők bevonásával – közös kerékpározás biztosítására is sor került. 

· A bűn- és baleset-megelőzési, vagyonvédelmi kiadványaikat, valamint az ELBIR rendszeren érkező tájékoztató anyagokat is folyamatosan eljuttatták az érintetteknek.

Szabadidős tevékenységek:
A fiatalok szórakozási lehetőségeinek meghatározó centruma a helyi Művelődési Központ és Könyvtár.

A művelődési központ havi programjairól a Szolgálat nyilvántartást vezet, színvonalas programjaikra rendszeresen irányítanak fiatalokat, szülőket.
A 2014. évben a Szolgálat igyekezett szem előtt tartani a hátrányos helyzetű gyerekek szabadidős tevékenységhez való hozzáférését, illetve meghatározó élményhez való hozzájutásuk elősegítését. 

Számos „kulcsos” gyermek cselleng az utcákon a nyári szünetben, mert szüleik dolgoznak, nincsenek rokonok, nagyszülők, szomszédok, akik vigyáznának rájuk. Növekszik a gyermekbalesetek száma és sok gyermek nem részesül megfelelő étkeztetésben. Ezek pótlásául a Gyermekjóléti Szolgálat megszervezte június 15- augusztus 31-ig a nyári napközis táborát (folyamatos változó turnussal), összességében 41 gyermek részvételével. Szervezése már tavasszal kezdetét vette, összeült az ötlet-team a helyi művelődési központ és néhány pedagógus közreműködésével. Programjaik nagyon változatosak voltak: színes kézműves foglalkozások több helyszínen, kutyás bemutató, mely megerősítette a felelősségvállalás, gondoskodás kérdéskörét. Megjelent a palettán az arcfestés, sportversenyek, vetélkedők, memória játékok, helyszínelés- ahol találkozhattak az újraélesztés fontosságával és interaktív módon bekapcsolódhattak. Minden nap biztosított volt az étkezés, felkerült az asztalra sok-sok gyümölcs és egészséges csemege. Sok gyakorlati támogató volt, többek között diák”munkások” egy pályázat keretében, nyári gyakorlatos diákok, pedagógusok, művelődés központi segítők, civil szervezetek tagjai és az Országos Állatvédőrség Alapítvány vidám csapata. Jelentős energiát várt el a feladat, de a nevető gyermekarcok és hálás ölelések kárpótoltak mindenkit.

Másik tradicionális szabadidős program a rászorultaknak megszervezett decemberi játszóház volt 33 fő részvételével (21 gyermek). Vidám élő zenés műsort biztosított a helyi könyvtár vezetője, bevonva valamennyi résztvevőt az éneklésbe, játékba. A helyi főzőklub aktivistái ajándék süteményekkel készültek, így pazar vendéglátás várta a résztvevőket. A program része volt rajzolás, festés, mézeskalács díszítés. Valamennyi gyermek szívesen szerepelt, valamennyien megörvendeztették a jelenlévőket valamilyen előadott dallal, verssel. A program fénypontja a Mikulás volt, aki egy-egy adventi naptárral ajándékozta meg a gyermekeket. Családokat vártak, így ez az esemény erősítette az összetartozást, az együtt játszás élményét. A gyermekszemek ragyogtak, amikor a szülő is „ügyetlenkedve” részt vett a játékokban. A programba bevonták az idősek klubja ellátottait, mint egy nagyszülői szerepben gardírozták a gyermekeket, s vettek részt a közös tevékenységben valamint gondoskodtak a felszabadult, jó hangulatról.
Fontos értékeket képviseltek a Szolgálat rendezvényei, többek között a közösségépítést valamint a kapcsolatteremtési képesség fejlesztését szolgálta. 

Családtámogatási programok:
A tavalyi évben, az előző évekhez hasonlóan a Magyar Ökumenikus Segélyszervezet segítő megkeresésére ismét csatlakozott az intézmény az EU-s élelmiszer segély-programhoz. A gyermekes családok és egyedül élők szociális helyzete alapján élelmiszercsomagokat állítottak össze.
A támogatás körébe igyekeztek minél több családot, személyeket bevonni, a rászorultak felkutatásához információikkal segítséget nyújtottak a civil szervezetek, a település intézményei és a polgármesteri hivatal is.

Az év végén megkereste a Szolgálatot a katolikus egyház és közreműködését kérte nehéz sorsú gyerekes családok megkereséséhez. Számukra élelmiszercsomagot és játékokat állítottak össze.
Az év zárásakor részt vett az intézmény az önkormányzat által szervezett családokat támogató rendezvényen és programokon. Most először vállaltak szerepet a konyhai dolgozókkal karöltve a sült alma elkészítésében és a téren való kínálásában. A településen élők (szervezetek, vállalkozások és magánszemélyek) támogatásából 15 család, illetve egyedül élő ünnepeit tették boldogabbá koordinálásukkal, közvetítve a pénzbeli támogatásokat a civil szervezetek közreműködésével.

A Városi Művelődési Központ felkérésére a „Cipődoboz akcióban” beérkezett ajándékok eljuttatása zárta az ünnepi eseményekhez kapcsolódó feladataikat.  

Az előkészítésekben és a lebonyolításokban nyújtott segítségük megerősítette szakmai hitvallásukat, a településen betöltött szerepüket.
Az elmúlt év értékelésekor elmondható, hogy a Gyermekjóléti Szolgálat továbbra is sokirányú, egyre bővülő, gyakran erőt próbáló tevékenységet végez. A rendelkezésünkre álló eszközrendszer maximális kihasználásával törekednek feladataik elvégzésére. A családgondozók munkájukat autonóm módon, megfelelő szakértelemmel, nagy hivatástudattal végzik.
A gyermekek napközbeni ellátásának biztosítása, ezen ellátások igénybevétele:
A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei nevelői, gondozói munkavégzésük, betegségük vagy egyéb ok miatt napközbeni ellátásukról nem tudnak gondoskodni.  

A gyermekvédelmi törvény alapján a gyermekek napközbeni ellátása megszervezhető bölcsődében, hetes bölcsődében, családi napköziben, valamint a közoktatásról szóló törvény hatálya alá tartozó óvodában, iskolai napköziben. A gyermekek napközbeni ellátását biztosító intézmény a Városi Óvoda és Bölcsőde, és a Martfűi József Attila Általános Iskola, a Martfűi Damjanich János Gimnázium, Szakképző Iskola és Kollégium.

A Játékvár Óvoda és Bölcsőde önálló jogi személy, részben önálló gazdálkodói jogkörrel rendelkezik. Az intézmény többcélú – köznevelési és szociális feladatot lát el.

Az intézmény szerkezeti felépítése: 
Székhely óvoda:
Munkácsy úti Óvoda Martfű, Munkácsy út 79.
75 fh 

Tagintézményei:

Óvodák:
Kossuth úti Óvoda Martfű, Kossuth út 22-24.
75 fh




Május 1 úti Óvoda Martfű, Május 1 út 19.

40 fh




Intézményegység:
Bölcsőde Martfű, Bata út 4/a



34 fh




A bölcsőde ugyan nem köznevelési intézmény, de a gyermekek veszélyeztetettségének észlelésénél elsődleges intézmény, így gyermekvédelmi szempontból azok vonatkoznak rá, mint az óvodára. 

	 
	2014.nevelési év

	Bölcsődei összlétszám
	28 fő

	Napi benntartózkodás átlagban
	22 fő

	Nagycsaládosok száma
	8 fő

	Ingyen étkezők – RGYK.
	6 fő

	Tartós beteg
	-

	Hátrányos helyzetű gyermek
	-

	Halmozottan hátrányos gyermek
	-

	Veszélyeztetett gyermek
	-

	Családba kihelyezett gyermek
	-







 
A bölcsőde feladata:

A bölcsőde a gyermekek napközbeni ellátását biztosító, gyermekjóléti alapellátás.

Feladata a 3 éven aluli gyermekek nevelése, gondozása, harmonikus testi, szellemi fejlődésének elősegítése az életkori és egyéni sajátosságok figyelembevételével.

Célja: a családban nevelkedő gyermekek nappali felügyelete, nevelése, gondozása, napközbeni ellátás keretében.

A Bölcsődében nagyon fontos feladatkörbe tartozik a gyermekvédelem.

 Az intézményben az alábbi problémákkal találkoznak:

· nevelési problémák,

· családi konfliktusok, gyermekét egyedül nevelő szülő, problémás válás,

· munkanélküliség,

· szülők leterheltsége,

· ingerszegény környezet, 

· szülők alacsony kulturáltsága,

· nehéz anyagi helyzet. 

A problémák megoldásában igyekeznek segítséget nyújtani:

· Szülői kérésre szívesen adnak nevelési tanácsot.

· Szeretettel, nagyobb odafigyeléssel próbálják enyhíteni a hiányosságokat.

· Magatartászavaroknál fokozottan alkalmazzák az egyéni bánásmód elvét. 

· Szükség esetén szakemberhez irányítják a családot.

· Szakkönyveket ajánlanak.
A problémákról, és azok kezeléséről írásos dokumentációt vezetnek, ezek: fejlődési napló, fejlődési tábla, percentil tábla, csoportnapló.

A nevelési év kezdetekor szülői értekezletet tartanak, melyen teljes körű tájékoztatást nyújtanak a gyermekvédelmi tevékenységről, valamint arról, hogyan vehetik igénybe a törvény nyújtotta kedvezményeket.

Felvételkor minden szülővel megállapodást kötnek a bölcsődei ellátás feltételeiről és az általunk nyújtott szolgáltatás lehetőségeiről.

A törvényben előírt jelzési kötelezettségüknek év közben több módon is eleget tesznek, a felmerült probléma szerint.

Bölcsődébe kerülés előtt minden gyermeket meglátogatnak az otthonában.

Azt tapasztalják, hogy a családok szociális körülményei általában jók, de egyre több családnál jelenik meg a szegénység. Nőtt a munkanélküli szülők száma, a megélhetési gondok miatt háttérbe szorul a gyermeknevelés. A gyerekek zaklatottabbak, toleranciájuk beszűkült. Csökkent a neveltségi szintjük, nőtt a kiemelt figyelmet igénylő gyermekek száma.

A bölcsődei ellátás a gyermekjóléti alapellátás része, a gyermekvédelem a munkakörhöz kapcsolódik. 

Az esetek többségében hatékonynak érezzük a munkánkat. A megbeszélés és kölcsönösség elvét követve próbálunk a szülővel együttműködni.

Jónak tartjuk a Gyermekjóléti Szolgálat által szervezett megbeszéléseket, esetkonferenciákat, szakmaközi megbeszéléseket. Itt megoldási javaslatokat és lehetőségeket is kapunk a problémák megoldásához.

Óvodák:
Az óvodák sajátos feladata a gyermekvédelem.
A gyermekek sorsával való törődés természetes része nevelőmunkának. Nevelőtestület tagjai figyelemmel kísérik óvodások családi körülményeit, s a gondokon a gyermekvédelmi felelősökkel együtt szakemberek bevonásával igyekeznek segíteni.

A hátrányos és halmozottan hátrányos gyermekek meghatározását törvény szabályozza 2013. szeptember 01-től. Ennek köszönhető, hogy viszonylag kevés az ilyen státuszban lévő gyermekek száma az intézményben. A hátrányos helyzet főleg az anyagi okokból adódik, amely kiegészül a szülők alacsony iskolázottságával, a rossz lakásviszonyokkal, megromlott családi kapcsolatokkal, és a nevelési hiányosságok miatti hátrányos helyzettel. Rendszeres gyermekvédelmi kedvezményben részesülők száma lényegesen nem változott az elmúlt időszakban. Számon tartják a három - vagy többgyermekes családokban élő gyermekeket, valamint az elvált, vagy gyermekét egyedül nevelő szülők gyermekeit és az egészségügyi okok miatt hátrányban lévő gyermekeket. Együttműködnek a Gyermekjóléti és Szociális Szolgáltató Központ martfűi telephelyével, a Gyámügyi Osztállyal, az Önkormányzat Művelődési és Szociális Irodájával.

Az intézményben a 2013. szeptember 1-től a Gyvt. 67. § alapján hátrányosnak, halmozottan hátrányosnak tekintik azt a gyermeket, akinek a családjában az alábbiak figyelhetők meg:
„67/A. § (1) Hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

a) a szülő vagy a családba fogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családba fogadó gyámról - önkéntes nyilatkozata alapján - megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

b) a szülő vagy a családba fogadó gyám alacsony foglalkoztatottsága, ha a gyermeket nevelő szülők bármelyikéről vagy a családba fogadó gyámról megállapítható, hogy a rendszeres gyermekvédelmi kedvezmény igénylésekor az Szt. 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

c) a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált településfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéséhez szükséges feltételek.

(2) Halmozottan hátrányos helyzetű
a) az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az (1) bekezdés a)-c) pontjaiban meghatározott körülmények közül legalább kettő fennáll,

b) a nevelésbe vett gyermek,

c) az utógondozói ellátásban részesülő és tanulói vagy hallgatói jogviszonyban álló fiatal felnőtt.

(3) A gyámhatóság a rendszeres gyermekvédelmi kedvezményre való jogosultság elbírálásával egyidejűleg kérelemre - külön döntésben, a rendszeres gyermekvédelmi kedvezményre való jogosultsággal egyező időtartamra - megállapítja a gyermek, nagykorúvá vált gyermek hátrányos vagy halmozottan hátrányos helyzetének fennállását.

Alapelvük:
· Az egyéni bánásmód, a tapintatos személyes kapcsolattartás.

· A gyermekvédelmi munka fő feladata a prevenció, a segítségnyújtás. Ez a feladat minden óvónő feladatkörébe beletartozik.

· Óvodáinkban gyermekvédelmi felelősök koordinálják a gyermekvédelmi munkát. Munkájukat segíti a védőnő a gyermekorvos, valamint a 2013-tól a Martfű Város Önkormányzata Gyermekjóléti és Szociális Szolgáltató Központja.

· Céljaik

· A hátrányos és veszélyeztetett gyermekek három éves kortól történő óvodáztatása és rendszeres, egész napos óvodai ellátás biztosítása.

· Olyan bensőséges, a szülők és a gyermekek tiszteletére épülő kapcsolat megteremtése, amely lehetővé teszi a problémák szégyenkezés nélküli, nyílt feltárását és a felmerült okok megszüntetésére irányuló tevékenységeket.

· Feltárni mindazon körülményeket, amelyek a gyermekek fejlődését hátrányosan befolyásolják, veszélyeztetik. 

Feladataik:
· Biztosítani a gyermekeket megillető jogok érvényesülését az óvodában, szükség esetén védő, óvó intézkedésekre javaslatot tenni.

· A gyermeket és családjukat a lehetőségekhez képest minél jobban megismerni.

· Az egyéni lemaradásokat csökkenteni, a tehetséggondozást megvalósítani, illetve elősegíteni.

· Az óvodán belüli szociális szolgáltatások megszervezésében való közreműködés.

· Az egészségügyi szűrővizsgálatok lebonyolításában részt venni, a szűrést esetenként soron kívül javasolni.

· A rendszeres óvodalátogatást figyelemmel kísérni, szükség esetén jelezni a hiányzást.

· Minden rendelkezésre álló eszközzel segíteni a gyermek családban történő felnevelését.

· A szülőkkel való együttműködő kapcsolat kialakítása, a szülői szerep eredményesebb betöltésének elősegítése.

· A szülők megismertetése a helyi társadalom gyermekvédelmi rendszerében érintett szervekkel, szükség esetén a kapcsolatfelvétel segítése.

· A prevenció minden gyermekre való kiterjesztése.

· Folyamatos kapcsolattartás az óvodai gyermekvédelmi felelőssel.

· A titoktartási kötelezettség minden családot érintő kérdésben való érvényesítése.

· Olyan pedagógus kompetenciák erősítése, amely lehetővé teszi a velük kapcsolatban álló gyermekek megismerését, a rájuk ható tényezőket, és képesek legyenek a lelki traumák feldolgozásában.

· Segítségnyújtás a hátrányok enyhítésére.

· A családi nevelés hibáiból, hiányából eredő hátrányok enyhítése az óvodai nevelés keretein belül.

· A szülők gyermekük nevelése iránt tanúsított felelősségének erősítése. 

· A szülőkkel való kapcsolatfelvétel, együttműködésre ösztönzés.

· A prevenció, a segítségnyújtás, a megértés, a támaszadás.

· Az új óvodások befogadásának és beilleszkedésének segítése.

· Szoros kapcsolat fenntartása Martfű Város Önkormányzata Gyermekjóléti és Szociális Szolgáltató Központjával, a gyermekorvosokkal, védőnőkkel, az iskolai gyermekvédelmi felelőssel.

· Szakemberek segítségének igénybevétele a problémák megoldására.

· Továbbképzéseken való részvétel, az ott hallott új információk beépítése a munkánkba.

Intézményünkben tagóvodánként gyermekvédelmi felelősök fogják össze a gyermekvédelmi tevékenységet. Mindhárman végeztek gyermekvédelmi tanfolyamot. A gyermekek védelméről és a gyámügyi igazgatásról szóló törvény kiemeli az oktatási intézmények gyermekvédelmi feladatait, kapcsolatrendszerét.
Céljaik elérése érdekébe feladataik a következők:
Általános feladatok:
· Összehangolni a gyermekvédelmi tevékenységet az óvodában dolgozó óvónők között.

· A hátrányos helyzetű és veszélyeztetett gyermekek felmérése az óvodapedagógusok közreműködésével: nyilvántartásba vétel, a hátrányos helyzet és a veszélyeztetettség súlyosságának mérlegelése. 

· Szükség esetén javaslattétel a további teendőkhöz.

· Feljegyezni a nyilvántartásba, a gyermekekkel, illetve a családdal kapcsolatos intézkedéseket és azok eredményeit.

· Folyamatosan ellenőrzi a nyilvántartásba vétel, illetve a megszüntetés okait.

A megelőzés feladatai:
· A gyermeki-szülői jogok megismertetése és érvényesítése az óvodában.

· Rendszeres kapcsolattartás a gyermek szüleivel.

· Biztonságos, egészséges óvodai környezet megteremtése.

· Együttműködés a gyermekvédelemben partnereinkkel.

· Egészségügyi szűrővizsgálatok biztosítása (pl. ortopédiai szűrés, lisztérzékenységi szűrés iskolába lépés előtt)

A feltárás feladatai:
· A veszélyeztetettség, hátrányos helyzet tüneteinek felismerése, problémák feljegyzése.

· A tünetek okainak megkeresése.

A megszüntetés feladatai:
· Induló hátrányok csökkentése egészségvédő, mentálhigiénés programok szervezése.

· Szülők segítése a szülői szerep eredményesebb betöltéséhez.

· A gyermek szociális helyzetének lehetőség szerinti javítása.

· Segítő szakemberek igénybevétele a problémák típusának megfelelően.

· Együttműködés konkrét esetekben a segítőkkel, jelzőrendszer működtetése.

Gyermekvédelem hatékonyságát segítő tevékenységek:
· Szülők részére fórum, előadások szervezése.

· Szülőkkel való kapcsolattartás egyéni helyzetnek megfelelő formában.

· Kapcsolattartás gyermekvédelmi partnereinkkel.

· Személyiségfejlesztő tréning az óvoda alkalmazottainak.

· Logopédiai ellátás. 

· Nevelési tanácsadás, iskolaérettségi vizsgálat. 

· Egyéni fejlettségi lapon egyénre szóló tervezés.

· Fejlesztési lapok vezetése.

Gyermekvédelmi felelősök feladatai:
Felderítő, megelőző munka: Már beiratkozás előtt a gyermekvédelmi felelősök felveszik a kapcsolatot a védőnőkkel, tájékozódnak a gyermekek helyzetéről, feltárják a problémás eseteket. Szükség esetén az óvodába bekerülés előtt az óvónőkkel együtt meglátogatják a családot. Segítséget adnak a szülőknek, hogy milyen támogatásra számíthatnak. A már óvodában lévő gyermekek megváltozott körülményeiről az óvónők tájékoztatják a gyermekvédelmi felelősöket és közösen döntenek, hogy milyen segítséget tudnak ajánlani a családnak. A megtett javaslatok után a gyermekvédelmi felelős figyelemmel kíséri, hogy a segítség elérte-e célját.

Nyilvántartás vezetése: a veszélyeztetett és hátrányos helyzetű gyermekekről, egyeztetés a település jegyzőjével, valamint a Martfű Város Önkormányzata Gyermekjóléti és Szociális Szolgáltató Központjával. A nyilvántartásba kerülnek be a szükséges intézkedések, illetve a hivatal előadóival egyeztetve a kapott támogatások, segítési formák. 
Támogatások indítványozása, kérése: A szülők az óvónők tájékoztatása és javaslata alapján egyéni kérelemmel fordulnak az önkormányzathoz. Ezen a téren a tájékoztatás, információ adás a gyermekvédelmi felelősök feladata. A gyermekvédelmi felelősök és az óvónők is élnek kérelemmel, ha ennek szükségét látják a gyermek érdekében. A gyermekvédelmi felelősök figyelemmel kísérik a megfelelő fórumokkal együtt, hogy az óvodai élet, az óvodából iskolába menő gyermekek beiskolázása milyen terheket ró a családra és szükség esetén intézkedéseket tesznek. 
Jelzőrendszer működtetés: Az észlelt, felderített problémákat a gyermekvédelmi felelősök írásban nyújtják be Martfű Város Önkormányzata Gyermekjóléti és Szociális Szolgáltató Központjának, akik a törvényben meghatározott módon járnak el, és intézkednek.

Koordináló tevékenység: A gyermekvédelmi felelősöknek koordinálnia kell az óvónők - gyermekek - szülők - védőnők - bölcsőde - iskola - Martfű Város Önkormányzata Gyermekjóléti és Szociális Szolgáltató Központja - önkormányzat jegyzője között. Intézményünkben a konkrét gyermekvédelmi munkát a csoportban dolgozó óvónők végzik, ez legmegfelelőbb a gyermek és a család szempontjából, hiszen a gyermekekkel közvetlenül foglalkozó felnőttek gyorsabb és konkrétabb segítséget tudnak adni, mintha még más láncszemet is beiktatnánk. A koordináló tevékenységben a folyamatos információ az óvónő - gyermekvédelmi felelős - intézményvezető és tagóvoda-vezetők között nagyon fontos. 

 Gyermekvédelmi munka várható eredményei:
· Az óvodás gyermek és családja nem kerül nehezebb helyzetbe.

· Minden gyermek önmagához képest fejlődik, jól érzi magát az óvodában.

· Képessé válik az iskolakezdésre.

3 tagintézményben 190 férőhelyen folyik az óvodai feladatellátás.

Felnőtt létszám adatok:
Óvodapedagógus:




17 fő

Nevelő munkát segítő és egyéb alkalmazott:

12 fő
Gyermek létszámadatok: 2013. év statisztikai és a 2013. év december 31. valamint a 2014. december 31. adatok alapján
 
	 
	2013. statisztikai adat
	2013. december 31. adat
	2014. december 31. adat

	Óvodai összlétszám

	166 fő
	160 fő
	163 fő

	Ingyen étkezők – R.GY.K.
 
	35 fő
	33 fő
	31 fő

	Hátrányos helyzetű gyermek
 
	35 fő
	5 fő
	4 fő

	- Halmozottan hátrányos gyermek
 
- Veszélyeztetett, védelembe vett
  gyermek (alapellátás)
	-
	1 fő
	5 fő

	
	-
	- 
	1 fő

	Nagycsaládosként étkező 
	17 fő
	14 fő
	28 fő

	Tartós beteg
 
	3 fő
	2 fő
	2 fő


Tárgyi feltételek:
8 óvodai csoportban folyik a nevelő-oktató munka, 3 épületben Martfű város három részén. Bútorzata a gyermekek életkorának megfelelő, részben felújított, de egy része cserére szorul.

A játékok pótlása folyamatos, az udvari játékok többségét meg kellett szüntetni balesetveszély miatt, a megmaradó udvari játékok egy része felújításra került, egy részét javítani, cserélni kell, amelyet ütemezés szerint tervezünk a költségvetésben. Új játék beszerzésére a vizsgált időszakban nem került sor. 
2013. január 1-től az általános iskola és a középiskola állami fenntartásba került. 

A nemzeti köznevelésről szóló 2011. évi CXC. törvény 69.§ (1) bekezdésének f) pontja szerint a köznevelési intézmény vezetője felel a gyermek-és ifjúságvédelmi feladatok megszervezéséért és ellátásáért. 
Az általános iskolában folyó gyermek-és ifjúságvédelmi feladatokat a köznevelési, a gyermekvédelmi, a szociális ellátásról szóló törvény és az iskolák működését szabályozó miniszteri rendelet határozza meg. E jogszabályok alapján az iskolában a gyermekvédelmi teendők ellátása a vezető, a pedagógusok, valamint a gyermek- és ifjúságvédelmi felelős feladatkörébe tartozik. Az iskolában az ifjúságvédelmi feladatellátás szervezett keretek között, az ifjúságvédelmi felelős irányításával történik, melyben további jelentős feladatokat látnak el az osztályfőnökök és a szaktanárok, valamint a vezető.  Alapvető cél e tevékenység során korunk veszélyforrásaival szemben a tanulók személyiségének, életszemléletének olyan irányú fejlesztése, mely képessé teszi őket a helyes ítéletalkotásra, a negatív jelenségek elutasítására – a prevenció, a gyermekek hátrányos helyzetének csökkentése, a veszélyeztetettség kialakulásának megelőzése, illetve segítségnyújtás annak megszüntetésében.

Az intézmény vezetője felel:

· a gyermek-és ifjúságvédelmi feladatok megszervezéséért,

· a gyermek-és ifjúságvédelmi feladatok ellátásáért,

· a gyermek-és ifjúságvédelmi feladatok irányításáért.

Minden pedagógus kötelessége:
· védeni a gyermeki jogokat,

· közreműködni a gyermek-és ifjúságvédelmi feladatok ellátásában, a tanulók fejlődését veszélyeztető körülmények megelőzésében, feltárásában, megszüntetésében.

Általános gyermek-és ifjúságvédelmi tevékenység: a tankötelezettség biztosítása, a bűnmegelőzés, szabadidős programok bevezetése, hátrányos és veszélyeztetett gyermekek szűrése.

Speciális gyermek-és ifjúságvédelmi feladatok megvalósítását segítő tevékenység a veszélyeztetettség feltárása, családlátogatás, igény szerinti foglalkozások megszervezése, gyermekvédelmi feladatok ellátása külső támogatással.

1. Felmerülő problémák és azok kezelése:

a) Munkájuk eredményességének érdekében szoros és jó kapcsolat kialakítására törekednek:

· iskolaorvossal 

· védőnővel 

· gyámhatóság munkatársaival

· családgondozókkal (más településekről is)

· fejlesztő pedagógusokkal 

· iskolarendőrrel

Korábbi években volt iskolapszichológus, de idén már az is megszűnt az intézményben, pedig nagy szükség lenne rá. 

A tavalyi évben logopédiai foglalkozások is megvalósultak az intézményben: heti 2 órában a Szolnoki Pedagógiai Szakszolgálat által. Idén ebben is változások következtek be:

2014. szeptembertől decemberig terjedő időszakban az önkormányzat segítette ezt a feladatot a szakszolgálat nélkül. 

2015 januárjától szülői és önkormányzati segítséggel valósul meg a rászoruló gyerekek logopédiai ellátása. 
b) Igyekeznek naprakész információkkal rendelkezni tanulóikat illetően. 

· hátrányos helyzetű: 17 fő
· halmozottan hátrányos helyzetű: Tavalyhoz képest nőtt a halmozottan hátrányos helyzetű gyerekek száma: 4-ről 11 főre emelkedett. 

· SNI: összesen: 18 fő (alsós: 6- ebből 4 fiú és 2 lány, felsős: 12- ebből 9 fiú és 3 lány)

c) A veszélyeztetett gyerekeknek a legfőbb problémái:

· nehéz anyagi körülmények 

· váláskor felmerülő gyermekelhelyezés problémája

· Zsófia városrészből való bejárás- lakókörülmények

· Szegregátumokban élők megfelelő lakókörülményei

· agresszió (családon belül és osztálytársakkal szemben)

· veszekedések 

· bántalmazás 

· igazolatlan hiányzás
A gyermekeket érintő problémákat az osztályfőnökökkel, szülőkkel együttműködve próbálják megoldani. Tavaly még iskolapszichológus segítette ezt a munkát heti 2 órában (a Pedagógiai Szakszolgálat által), idén a Családsegítő Szolgálat oldja meg egy utazó pszichológus alkalmazásával ezt a feladatot. Az ő segítségét veszik igénybe azok a diákok és szüleik, akiknek nagy segítség kell a problémáik megoldására. 

Ha problémát észlelnek jelzéssel élnek a megfelelő intézmény/szerv/személy felé:

· Családgondozók

· Önkormányzatok

· Utazó, városi pszichológus

· Tanulási nehézségekkel küzdőknek fejlesztő pedagógus, logopédus bevonása

· Szülők felé, azok bevonásával.
2. Jelenlegi problémák:

· diákok egymás közötti agressziója az iskolában (csúnya beszéd, verekedés, rosszindulat)

· igazolatlan hiányzások

· családi problémákból származó lelki sérülések a gyerekeknél. 

· gyermekbántalmazás a szülő által
2.1.Agresszió, neveletlenség, tiszteletlen viselkedés, mások veszélyeztetése:

Idén 2 esetben történt jelzés a családok felé: 2 tanuló esetében. 
Problémák:

· 11 szaktanári figyelmeztetés

· Tanítási órák állandó zavarása

· Rongálás

· Osztálytársak bántalmazása

a. Igazolatlan hiányzások:

Az első félév során 3 diák esetében fordult elő igazolatlan hiányzás:

· 1 tanuló: 8 igazolatlan óra – Martfű felé jelzés

· 1 tanuló: 23 igazolatlan óra – Kengyel felé jelzés

· 1 tanuló: 11 óra igazolatlan óra – Rákócziújfalu felé jelzés
b. Családi problémák:

· Gyermekelhelyezés (testvérpár esetében)

· Lelki sérülések helyrehozatala (1 tanuló)

· Megélhetési nehézségek. Éhes gyerekek, ápolatlanság.

· Szegregátumokban való élés nehézségei.

c. Gyermekbántalmazás:

Egy eset volt az idén: a tanulót édesapja bántalmazta, a jelzés megtörtént a Családsegítő Szolgálat és a gyámügy felé. 
Sikerek:

a) 163 gyerek jelentkezett idén is az Erzsébet-táborba, mely 2000 Ft önrész befizetése utána 1 hét szállást és teljes ellátást biztosít az üdülő gyerekeknek a Balaton partján, Zánkán. Ez egy nagy lehetőség, mert olyan diákok is eljuthatnak a Balatonra nyaralni, akik anyagilag nem engedhetnék meg maguknak. 
b) Egy tanuló esetében hatalmas változás volt tapasztalható a pszichológiai ellátás igénybevételének köszönhetően. Tavaly a gyermek hiányzásai meghaladták a 250 órát, igazolatlan hiányzásainak száma 48 volt. Nem szeretett iskolába járni. Az idei tanév első félévében rendőri segítséget kértek a tanuló felkutatására, akik visszahozták őt az iskolába. Nem kommunikált, bezárkózott. Amióta a pszichológus foglalkozik vele csak pozitív változásokról tudok beszámolni. Azóta nincs igazolatlan hiányzása, igazolt is alig. Jár iskolába. Nem beteg olyan sűrűn.
Jelzési kötelezettség:

A családgondozó és az iskola közötti kapcsolattartás folyamatos. A jelzőrendszer jól működik. Kérésre azonnal reagálva írásos jellemzést küldenek az adott tanulóról. Idén is több tanuló esetében éltek írásos jelzésekkel. Folyamatos a kapcsolattatás Rákócziújfalu, Kengyel önkormányzataival, családgondozóival is. 10 tanuló esetében 13 írásos jelzést tettek az első félévben.

Martfűi családok helyzete:
A martfűi családok közül többen rossz anyagi, szociális körülmények között élnek. A rendszeres gyermekvédelmi támogatás nagy segítség ezeknek a családoknak, gyerekeknek. 

A sok válás, csonka családok, nevelőszülőkhöz való alkalmazkodás miatt pszichésen sérülnek a gyerekek. Nagyon nagy szükségét látjuk az iskolapszichológusnak, ezeknek a gyerekeknek a kezelésében. 

Sok a szomorú, feszült, zavart gyerek az iskolában. Ez a sok otthoni veszekedéseknek, válásnak köszönhető. 
A kapcsolattartás a szülőkkel megfelelő. Személyesen az iskolában és telefonon történik a beszélgetés, problémamegoldás. A martfűi szülők eddigi tapasztalatok szerint együttműködők. 
A Damjanich János Gimnázium, Szakképző Iskola és Kollégiumban a 2014/2015-ös tanév gyermek-és ifjúságvédelmi teendőit gondos előkészületi munkák előzték meg: 
                     - törvények áttekintése,
                      - helyzetfelmérési kérdőívek átbeszélése az osztályfőnökökkel,
· jelzőrendszeri tagok áttekintése,
· tanulói mulasztás esetén milyen lépéseket szükséges tenni,

· hátrányos- és halmozottan hátrányos helyzet megismerése az igazolások, határozatok alapján,

· munkaterv elkészítése.
A határozatok és igazolások alapján a hátrányos – és halmozottan hátrányos helyzet a következőképpen alakult ebben a tanévben:

	Tanév
	Hátrányos helyzetű tanuló
	Halmozottan hátrányos tanuló

	2012/2013
	125
	44

	2013/2014
	107
	46

	2014/2015 októberi adatok
	57
	32

	2014/2015 januári adatok
	54
	29


A hátrányos- és halmozottan hátrányos tanulók számának csökkenése a törvényi változásokkal magyarázható, holott a diákjaik többsége részesül rendszeres gyermekvédelmi ellátásban. 
A helyzetfelmérési kérdőívek ezt támasztják alá, melyek alapján megállapítható, hogy diákjaik nagy része nem a legideálisabb körülmények között él, nem mindig a megfelelő törődést, odafigyelést kapja szüleitől. Egyre nagyobb szükség van az iskola nevelő munkájára, empátiájára és nagyon nagy segítség lenne, ha az intézménynek lenne saját pszichológusa. Míg a tavalyi tanévben 3 hetente látta el pszichológus ezt a feladatot, az idei évben erre már egyáltalán nem volt lehetőség, pedig egyre több tanuló vette volna igénybe a szakember segítségét. 
Az iskolai hiányzások nagy odafigyelést igényelnek az osztályfőnököktől, szaktanároktól egyaránt. Az első félévben az össz. mulasztás 18270 óra – 54,53 óra/ fő; igazolt hiányzás 17067 óra –50,9 óra/ fő, igazolatlan hiányzás 1203 óra – 3,59 óra/ fő – ebből 74 óra késés. A számokból nagyon jól kitűnik, hogy az igazolatlan órák száma nem túl magas, de az igazolt mulasztások száma megnőtt az elmúlt tanévhez képest. A tanulók hoznak igazolást, amit kötelesek elfogadni, ugyanakkor az is bebizonyosodott már, hogy nem mindig egészségi problémákkal maradtak távol a diákok.
Az osztályfőnökök rendszeresen tartják a kapcsolatot a jelzőrendszeri tagokkal szóban és írásban, leveleket írnak a mulasztott órákról szülőknek, járási gyámhivataloknak. 
A 2013/14-es tanévben több alkalommal probléma jelentkezett a párkapcsolat, szexualitás terén, ezért preventív előadást szerveztek az előző évekhez hasonlóan a 9-10. osztály részére – Szexualitás, fogamzásgátlás – címmel (előadó: Dávid Tünde védőnő).
A 11-12. osztály részére pedig meghívott előadók tartottak előadást a következő témákban:

· Mit kezdjek az életemmel?

· Konfliktuskezelés

· Munkaerőpiac alakulása, álláskeresés

· Nagyháború
Drogprevenciós előadáson vehettek részt az iskola diákjai, gondolatébresztőként egy filmet láthattak, majd személyes beszélgetésre került sor.

Nagyon fontosnak tartja az intézmény a prevenciót, ezért minden évben próbálnak olyan előadásokat szervezni tanulóiknak, amellyel hozzájárulhatnak testi és lelki egészségük megóvásához.

A Humánszolgáltató Központ munkatársa, Kollár Kitti, szociális munkás és Mészáros János, nyugalmazott rendőrtiszt, tartott preventív előadásokat – bűnmegelőzés és szenvedélybetegségek témakörben.
Martfű város Bűnmegelőzési feladatairól
Martfű Város Önkormányzata a társadalmi bűnmegelőzés nemzeti stratégiájáról szóló 115/2003. (X.28.) sz. Ogy. határozatban foglaltaknak megfelelően 2003-ban elkészítette általános koncepcióját, mely alapján alábbi tevékenységeket folytat a városban:

- Az önkormányzat képviselő-testülete minden évben megtárgyalja a város közbiztonságának helyzetéről készült beszámolókat, melyeket a bűnmegelőzéssel foglalkozó szervek készítenek elő.

-        A gyermekjóléti és szociális központ és polgármesteri hivatal bűnmegelőzéssel foglalkozó munkatársa részt vett a Jász-Nagykun-Szolnok Megyei Kormányhivatal szervezésében megrendezett bűnmegelőzési feladatokról szóló konferencián, melyen az országos rendvédelmi szervek, a minisztérium, valamint a megyében működő rendvédelmi szervek képviseltették magukat. Beszámoltak a megye közbiztonságának helyzetéről, a közös feladatokról és az ifjúságvédelem lehetséges megoldásairól. 
-        A polgármesteri hivatal folyamatosan figyeli a bűnmegelőzéssel kapcsolatos felhívásokat, napi kapcsolatban van a helyi rendvédelmi, valamint az ifjúságvédelmi feladatokat ellátókkal. Részükre pályázati-, oktatási felhívásokat továbbít, gondoskodik a felhívások közzétételéről.
Önkormányzati megoldásra javasolt koncepcionális és stratégiai jelentőségű tennivalók:
A bűnmegelőzés lehetőségei tekintetében mindenekelőtt a fiatalokra, a megelőző vagyonvédelemre, valamint a családokra érdemes koncentrálni. Az emberek (különösen a szomszédok és a rokonok, családtagok) egymás iránti figyelmének, segítő szándékának fejlesztése közös ügye a város minden rétegének. Az egyházak, a civil mozgalmak és önkéntes szerveződések különösen sokat tudnak tenni a nemes ügy érdekében.

A közterületek egyre jobban terjedő elektronikus védelme (betörésjelzők és – riasztók), a köztéri kamerák felállítása, képanyagának ellenőrzése és értékelése fontos hozzájárulás lehet a sikeres bűnmegelőzéshez.

A közterületek ellenőrzöttsége, a közterületi jelenlét továbbra is fontos feladat. 

A családon belüli erőszakkal kiemelten kell foglalkozni, a jelzőrendszerrel szorosan együttműködve. Az adott esetekben a gyermekvédelmi szakemberekkel kell a megfelelő intézkedéseket egyeztetni.  A kapitányságon kialakított gyermekmeghallgató szoba megfelelő körülményt biztosít kiskorúak számára. 

Martfű oktatási intézményeiben működik a DADA oktatás, Drog, Alkohol, Dohányzás, AIDS ellenes megelőzést szolgáló iskolai program. Az agresszió megelőzése, az erőszakmentes kommunikáció megtanítása, a „túlpörgött” gyerekek gyógyszermentes kezelése a közösség egészének védelme szempontjából teljesen újszerű megoldások alkalmazását veti fel. Ésszerű lehet Ifjúsági Kerekasztal működtetése. 
A Polgárőrség tevékenysége évről évre fejlődik, és nélkülözhetetlen, mással nem pótolható része a biztonság fenntartásának.  
A vállalkozókat, civil szervezeteket – megőrizve az eddigi spontán szerveződéseket - be kell vonni a konkrét megelőzési feladatok ellátásában. 
Jövőre vonatkozó javaslatok, célok meghatározása a gyermekvédelmi törvény előírásai alapján:
A gyermekvédelmi törvény családi típusú nevelésre orientált rendszert alakított ki, amely a preventív és a családba való visszahelyező megoldásokat szabályozza és helyezi előtérbe. A hatósági gyermekvédelmet minden esetben meg kell előznie a rászoruló gyermekekre kiterjedő ellátórendszer működtetése, melynek igénybevétele önkéntes. Garanciális jelentősége van azon gyermeki jog érvényesülésének, miszerint ne lehessen gyermeket kizárólag anyagi okból a családjából kiemelni.
Továbbra is szükséges a jelzőrendszer tagjai közötti összehangolt munka jelenlegi színvonalának megtartása, az ellátórendszer hatékonyságának növelése, a gyermekek mindenek felett álló érdekeinek szem előtt tartása. 
Összességében megállapítható, hogy a gyermekvédelmi tevékenység összetett, sokrétű, egyedileg elbírálandó ügyek összessége. A határozatok meghozatala körültekintést igényel, és e területen dolgozó ügyintézőknek a Polgári Törvénykönyvről szóló 2013. évi V. törvény, a közigazgatási hatósági eljárás és szolgáltatás általános szabályairól szóló 2004. évi CXL. törvény, a gyermekek védelméről és a gyámügyi igazgatásról szóló többször módosított 1997. évi XXXI. törvény, a gyámhatóságokról valamint a gyermekvédelmi és gyámügyi eljárásról szóló többször módosított 149/1997. (IX.10.) Korm. rendelet, illetve a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII.23.) Korm. rendelet által meghatározott előírásokat maximálisan figyelembe kell venniük, hiszen döntéseik gyermekek, családok életét befolyásolják.  
Tisztelt Képviselő-testület ! 

A fentiekből látható, hogy a gyermekvédelmi tevékenység a gyámhatóság és a jelzőrendszer közötti összehangolt és lelkiismeretes munkát igényel.  

Kérem az előterjesztés megtárgyalását és az alábbi határozati javaslat elfogadását:

Martfű Város Önkormányzata Képviselő-testületének

……./2015. (V.21.) határozata
a gyermekvédelmi tevékenységről

Martfű Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 96. § (6) bekezdésében rögzített szabályozásnak eleget téve megtárgyalta a gyermekvédelmi tevékenységről szóló beszámolót, melyet jóváhagyólag elfogad.

A Képviselő-testület elismerését és köszönetét fejezi ki az e területen dolgozók munkájáért.
Erről értesülnek:

1. J. N. Szolnok Megyei Kormányhivatal, Szolnok,

2. Valamennyi Képviselő, Helyben,

3. Gyermekjóléti és Családsegítő Szolgálat, Helyben,

4. Önkormányzati intézmények gyermek- és ifjúságvédelmi felelősei, Helyben.

                                                                                          Dr. Papp Antal
                                                                                          polgármester

Készítették:

-         Gonda Istvánné Játékvár Óvoda és Bölcsőde vezető,

